šej histórii mesta. Ďalšie splátky budú nasledovať v polročných intervaloch, vždy po 2,5 milióna eur.
"Súčasťou výberoveho konania na úver bolo, že mesto ho môže kedykoľvek splatiť aj predčasne, a to bez sankcií alebo ďalších poplatkov," povedal hovorca primátora Milan Vajda.
Úver od Istrobanky si mesto zobralo pred dvoma rokmi v celkovej výške 71,6 mil. eur, čo je v prepočte asi 2,7 miliardy korún. Splatný je v júli 2008. Bol určený na refinancovanie predchádzajúceho úveru od Deutsche Bank Luxembourg S. A.
Ďalšiu časť šesťmiliardovej zadlženosti tvorí úver od Dexia banky Slovensko vo výške 82,4 mil. eur, čo je 3,2 miliardy korún. Ten je účelovo určený na financovanie priorít mesta, mesto si ho zobralo vlani v decembri. "S jeho splácaním začneme až po splatení úveru od Istrobanky," povedal Vajda. Splatnosť je koncom roka 2011.
Záväzky mesta k 31. decembru minulého roka boli teda celkovo 5,9 miliardy. Splácanie úverov stálo vlani mesto 97 miliónov, z toho 80 miliónov išlo Istrobanke a 17 miliónov Wiener Städtische za úver splatený v auguste 2004. Z tohtoročného rozpočtu ide na splácanie úrokov z úverov 170 miliónov korún. Z toho 84 miliónov pôjde Istrobanke, 86 miliónov korún Dexii.
Zadlženosť mesta bola vždy predmetom sporov v zastupiteľstve. "Mesto žije nad pomery," vyjadril sa napríklad v čase schvaľovania úveru od Dexie poslanec za SDA Milan Ftáčnik. "Bratislava má na to, aby si úver zobrala, a berie si ho, aby ušetrila," povedal už pri podpise zmluvy s Dexiou námestník primátora Branislav Hochel. Ten presadzoval myšlienku úveru od začiatku. (lin)